CELEX: 32021D0626
Language: hu
Date: 2021-04-14 00:00:00
Title: A Bizottság (EU) 2021/626 végrehajtási határozata (2021. április 14.) az InvestEU portál létrehozásáról és technikai jellemzőinek meghatározásáról

2021.4.16.   
               
               
                  HU
               
               
                  Az Európai Unió Hivatalos Lapja
               
               
                  L 131/183
               
            
         A BIZOTTSÁG (EU) 2021/626 VÉGREHAJTÁSI HATÁROZATA
         (2021. április 14.)
         az InvestEU portál létrehozásáról és technikai jellemzőinek meghatározásáról
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel az InvestEU program létrehozásáról és az (EU) 2015/1017 rendelet módosításáról szóló, 2021. március 24-i (EU) 2021/523 európai parlamenti és tanácsi rendeletre (1) és különösen annak 26. cikkére,
         mivel:
         
                     (1)
                  
                  
                     Az InvestEU portálnak hozzá kell járulnia az Unión belüli beruházási projektek fejlesztésének és sikeres megvalósításának elősegítéséhez és felgyorsításához.
                  
               
                     (2)
                  
                  
                     Az (EU) 2021/523 rendelet 26. cikkének (2) bekezdése előírja, hogy az InvestEU portálon csak olyan projektek szerepeltethetők, amelyek összeegyeztethetők az uniós joggal és szakpolitikákkal. E követelmény teljesüléséhez meg kell határozni a portálra történő felvétel szempontjait.
                  
               
                     (3)
                  
                  
                     Az InvestEU portál átlátható kezeléséhez meg kell határozni annak technikai jellemzőit,
                  
               ELFOGADTA EZT A HATÁROZATOT:
         
            1. cikk
            Létrejön az InvestEU portál. A portál megfelel a mellékletben meghatározott technikai jellemzőknek.
         
         
            2. cikk
            Csak azokat a projekteket lehet felvenni az InvestEU portálra, amelyeknél teljesülnek a következő felvételi feltételek:
            
                        a)
                     
                     
                        a projekt (vagy a kisebb projektekből álló program) nagysága a szükséges beruházások értékét tekintve legalább 500 000 EUR;
                     
                  
                        b)
                     
                     
                        a projekt az (EU) 2021/523 rendelet II. mellékletében meghatározott finanszírozási és beruházási műveletekre jogosult területek körébe tartozik;
                     
                  
                        c)
                     
                     
                        a projektgazdát nem zárták ki az uniós költségvetésből finanszírozott szerződésekből vagy nem sújtották szankcióval súlyos szakmai kötelességszegés, büntetendő cselekmény, vagy az (EU, Euratom) 2018/1046 európai parlamenti és tanácsi rendelet (2) szerinti kötelezettségeinek teljesítésével kapcsolatos lényeges hiányosság miatt;
                     
                  
                        d)
                     
                     
                        a projekt nem tartozik az (EU) 2021/523 rendelet V. mellékletének B. pontjában meghatározott kizárt tevékenységek közé;
                     
                  
                        e)
                     
                     
                        a projekt helyszíne az Unió, vagy az EUMSZ II. mellékletében meghatározott, valamely tagállamhoz kapcsolódó tengerentúli ország vagy terület;
                     
                  
                        f)
                     
                     
                        a projekt nem jár reputációs kockázattal a Bizottságra nézve;
                     
                  
                        g)
                     
                     
                        a projekt végrehajtása már megkezdődött, vagy az InvestEU portálra történő felvétel időpontjától számított három éven belül várhatóan megkezdődik;
                     
                  
                        h)
                     
                     
                        a kérelemben a projekt egyértelműen beruházási projektként szerepel, és az abban megadott információ pontos és konkrétan tartalmazza a projekt végrehajtásához szükséges finanszírozás összegét; valamint
                     
                  
                        i)
                     
                     
                        a projekt összeegyeztethető az uniós joggal és szakpolitikákkal.
                     
                  
         
            3. cikk
            A projekt InvestEU portálra történő felvételéért nem számítható fel feldolgozási díj.
         
         
            4. cikk
            Ez a határozat az Európai Unió Hivatalos Lapjában való kihirdetését követő harmadik napon lép hatályba.
         
         
            Kelt Brüsszelben, 2021. április 14-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 107., 2021.3.26., 30. o.
         
         
            (2)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
      
      
         
            MELLÉKLET
            
               AZ INVESTEU PORTÁLRA VONATKOZÓ TECHNIKAI JELLEMZŐK
            
            1.   Általános ismertetés
            Az InvestEU portál könnyen hozzáférhető és felhasználóbarát projektadatbázis, amely releváns információkat nyújt az egyes projektekről, ezáltal csatornát biztosít a projektgazdáknak ahhoz, hogy finanszírozást igénylő projektjeiket láthatóvá tegyék a befektetők, köztük a támogatók és a filantróp szervezetek számára. A részletes projektadatokhoz csak a regisztrált felhasználók férhetnek hozzá.
            A projektek InvestEU portálon való feltüntetése nem jelenti azt, hogy a Bizottság jóváhagyta a projektet. A projektek InvestEU portálon való szerepeltetése nem befolyásolja az arra vonatkozó döntéseket, hogy mely végső projekteket választják ki az (EU) 2021/523 rendelet szerinti vagy bármely egyéb uniós eszköz keretében történő támogatásra, sem a közfinanszírozásra vonatkozó döntéseket.
            Az InvestEU portál fő elemei:
            
                        1.
                     
                     
                        egy nyilvános portál: az InvestEU program weboldalának része; többek között a következő nyilvánosan elérhető információkat tartalmazza:
                        
                                    —
                                 
                                 
                                    projekttérkép (a regisztrált felhasználóknak interaktív), valamint
                                 
                              
                                    —
                                 
                                 
                                    országok, ágazatok és egyéb releváns szempontok szerint csoportosított projekttár (ún. kártyás nézetben elérhető);
                                 
                              
                  
                        2.
                     
                     
                        egy online platform a regisztrált felhasználóknak („front office”): az InvestEU irányítási információs rendszer része, amely részletes információkat tartalmaz, és lehetővé teszi a felhasználóknak (köztük a projektgazdáknak és a befektetőknek), hogy regisztráljanak és hozzáférjenek a következőkhöz:
                        
                                    —
                                 
                                 
                                    kizárólag regisztrált felhasználók számára elérhető adatbázis részletes projektleírásokkal (az egyes projektek strukturált összefoglalója), valamint
                                 
                              
                                    —
                                 
                                 
                                    olyan konkrét felületek a projektgazdák és befektetők számára, amelyeken keresztül online módon küldhetnek be projekteket az InvestEU portálon történő közzétételre és betekinthetnek a közzétett projektekbe;
                                 
                              
                  
                        3.
                     
                     
                        egy belső platform („back office”): az InvestEU irányítási információs rendszer része, amelyet a Bizottság szervezeti egységei projektátvilágítási és irányítási célokra használnak.
                     
                  2.   Az InvestEU portál kezelése
            Az InvestEU portált a Bizottság működteti. A portál tartalmát a projektgazdák, vagyis magán-, illetve közjogi szervezetek hozzák létre. A portál célzott rendezvényekkel népszerűsíthető.
            A projektgazdák és más regisztrált webhelyfelhasználók azzal a feltétellel vehetik igénybe az InvestEU portált, hogy elfogadják a portálra vonatkozó feltételeket, melyek célja, hogy biztosítsák a projektgazdáktól kapott és közzétett adatok minőségét, és egyértelművé tegyék, hogy a Bizottság nem vállal garanciát a közzétett információk helytállóságáért, és nem vonható felelősségre a közzétett projektek információira alapozott állításokért.
            Felelősségkizáró nyilatkozatban kell tájékoztatni a webhely felhasználóit egyrészt arról, hogy a Bizottságnak nem áll módjában garantálni a közzétett információk helytállóságát, másrészt arról, hogy a lehetséges befektetőknek kellő gondossággal kell eljárniuk a projektbe történő beruházással kapcsolatos döntés meghozatala során, és ennek keretében körültekintően mérlegelniük kell a tervezett beruházás pénzügyi és egyéb vonzatait is.
            A portál áttekintést nyújt a nemzeti szintű állami tanácsadó szolgálatokról. A Bizottság továbbítja a 2. cikkben meghatározott feltételeket teljesítő projekteket az InvestEU megfelelő végrehajtó partnereinek. Adott esetben és tanácsadási kezdeményezés megléte esetén, a Bizottság az ilyen projekteket az InvestEU tanácsadó központnak is továbbítja.
            3.   Projektátvilágítás
            A Bizottság szervezeti egységei a projekt felvételére vonatkozóan a 2. cikkben meghatározott feltételek alapján elvégzik a projektek átvilágítását. A validálási folyamat egyes technikai jellegű műveletei, például a projektgazdák személyazonosságának ellenőrzése kiszervezhetők harmadik félnek. A tagállamok felkérést kapnak arra, hogy jelöljenek ki egy vagy több kapcsolattartó pontot a tényleges és közvetlen biztonsági vonatkozású – különösen a védelmi és az űrágazatba, valamint a kiberbiztonsági ágazatba tartozó – projektek átvilágítása céljából. Adott esetben használni kell a korai felismerési és kizárási rendszert.
            Vissza kell utasítani a projektgazdák által benyújtott információk közzétételét abban az esetben, ha az adatok pontatlanok, vagy ha a projekt nem felel meg a 2. cikkben meghatározott követelményeknek.
            Amennyiben a projektgazda három éven keresztül nem frissítette a projektre vonatkozó információkat, azokat el kell távolítani az InvestEU portálról.